2แบงก์ใหญ่ลุยนอก
2 ธนาคารใหญ่ แบงก์กรุงเทพ-กสิกรไทย บุกหนักธุรกิจต่างประเทศ
3 พ.ย. 2558

2 ธนาคารใหญ่ แบงก์กรุงเทพ-กสิกรไทย บุกหนักธุรกิจต่างประเทศ
นายชาติศิริ โสภณพนิช กรรมการผู้จัดการ ธนาคารกรุงเทพ เปิดเผยว่า ธนาคารก้าวขึ้นสู่ธนาคารในภูมิภาคเต็มรูปแบบแล้ว ในเร็วๆ นี้จะมีการเปิดตัวเออีซี คอนเน็ก ที่สำนักงานใหญ่ ซึ่งจะเป็นศูนย์กลางติดต่อประสานงาน และให้ข้อมูลเกี่ยวกับการค้าและการลงทุนในกลุ่มประเทศเออีซี โดยให้บริการแก่ลูกค้าและประชาชนทั่วไป
“ธนาคารมีส่วนงานบริการนักลงทุน จีน ญี่ปุ่น แล้ว ก็จะเพิ่มเติมเออีซีขึ้นมา เพื่อให้ครอบคลุมบริการ เมื่อเร็วๆ นี้ธนาคารได้รับใบอนุญาตเปิดสาขาเต็มรูปแบบในเมียนมา ซึ่งสาขานี้มีศักยภาพจะพัฒนาขึ้นมาเป็นสาขาใหญ่ในอนาคต” นายชาติศิริ กล่าว
นายชาติศิริ กล่าวอีกว่า สัดส่วนรายได้ของสาขาต่างประเทศทั้งหมดจะคิดเป็น 18-20% ของรายได้ทั้งหมดของธนาคาร ซึ่งจะรักษาสัดส่วนนี้ให้คงที่และเติบโตไปกับการขยายตัวของสินทรัพย์
นายพิพิธ เอนกนิธิ รองกรรมการผู้จัดการอาวุโส ธนาคารกสิกรไทย กล่าวว่า ธนาคารกลางแห่งประเทศจีนได้อนุมัติให้ธนาคารกสิกรไทยเป็นผู้ลงทุนในตราสารหนี้สกุลเงินหยวนจีน ในตลาดตราสารหนี้แห่งสาธารณรัฐประชาชนจีน (China Inter Bond Market) ได้ นับเป็นธนาคารพาณิชย์ไทยแห่งแรกและแห่งเดียวในขณะนี้ที่ได้รับใบอนุญาตในการทำธุรกรรมตราสารหนี้สกุลเงินหยวนในประเทศจีน 
“ธนาคารให้บริการชำระค่าสินค้าและบริการด้วยเงินหยวนสม่ำเสมอตามนโยบายหนุนเงินหยวนเป็นสกุลเงินหลักในการทำธุรกรรมของทางการจีน ทั้งนี้ การได้รับอนุญาตให้เข้าไปลงทุนในตลาดตราสารหนี้สกุลเงินหยวนได้จะเพิ่มทางเลือกให้ธนาคารและลูกค้าในการลงทุนในรูปสกุลเงินหยวนผ่านบริษัทหลักทรัพย์จัดการกองทุนกสิกรไทย ซึ่งโดยทั่วไปผลตอบแทนในตลาดตราสารหนี้ของจีนจะสูงกว่าของไทย” นายพิพิธ กล่าว